Tina Nedergaard (V), 2010-04-23:
Vi er midt i en international økonomisk krise, og selv om man ikke har det samme antal overskrifter om det i aviserne længere, er den her desværre fortsat.
Den hersker over hele verden, og overalt kæmper man for at bekæmpe de negative konsekvenser af den enorme krise, som er røget hen over hele verden og ikke mindst Europa.
Så på de gode nyheders side skal nævnes, at den danske regering jo om nogen har iværksat initiativer, der skal modvirke de negative effekter af krisen, bl.a. ved at vi har en af de mest offensive finanspolitikker overhovedet i EU, og at vores ungdomsarbejdsløshed som følge deraf også ligger i bund i EU-sammenhæng.
Så der er gjort meget fra regeringens side for at imødegå de negative konsekvenser.
Men jeg kan i forlængelse af beskæftigelsesministerens indlæg tilføje, at det selvfølgelig også har været nødvendigt med konkrete initiativer på konkrete områder, og at vi på Undervisningsministeriets område har sat ind med markante initiativer, der vil forebygge ungdomsledighed og skabe fremtidens arbejdskraft.
Med aftalen om flere unge i uddannelse og job har vi bl.a. skabt rammerne for etableringen af 5.000 ekstra praktikpladser i 2010 på erhvervsuddannelsesområdet.
Aftalen er bl.a. fulgt op af lovgivning støttet af et bredt flertal i Folketinget, simpelt hen fordi der er forlig på området.
Så sent som i aftes behandlede vi tre store lovforslag for at fremme unges uddannelse, en aftale, der samlet set beløber sig til 0,5 mia. kr., og som både Socialdemokraterne og Det Radikale Venstre har været med til at forhandle på plads, selv om det i aftes stod klart, at det er regeringspartierne og Dansk Folkeparti, der tager ansvaret for opgaverne.
Det er i særklasse historiske initiativer, som ikke er set under tidligere regeringer. Jeg kan tilføje, at regeringen har gennemført en lang række initiativer, der skal sikre, at 95 pct. af en ungdomsårgang gennemfører en ungdomsuddannelse i 2015, og at 50 pct. får en videregående uddannelse.
Bl.a. derfor har vi tilvejebragt de store økonomiske ressourcer, som gennem de senere år er brugt i ikke mindst erhvervsuddannelsessystemet.
Senest har regeringen sammen med først og fremmest Dansk Folkeparti, men også Socialdemokraterne og Det Radikale Venstre indgået aftale om udmøntning af globaliseringspuljen fra 2010 til 2012.
Her er erhvervsskolernes hidtidige bevilling blevet videreført og endda med et løft på 133 mio. kr. årligt svarende til 400 mio. kr. i perioden.
Dertil kommer det løft, der vil komme, i form af at kommunerne også skal løfte en øget opgave i forhold til at få unge godt i gang, når de forlader grundskolen.
De følger dem simpelt hen videre til ungdomsuddannelserne.
Regeringen er overbevist om, at initiativerne på ungeområdet vil styrke ungeindsatsen i den kommende tid, og jeg kan for min del give tilsagn om, at vi følger udviklingen inden for uddannelsesområdet meget tæt og hele tiden følger op, således at vi samler så mange unge op som overhovedet muligt.
Men når de lovforslag, vi behandlede i går, er gennemført, vil der så heller ikke længere være en undskyldning for ikke at være i gang, når man er et ungt menneske.
Jeg vil også føje til, at indsatsen starter med grundskolen og de videre årgange herfra.
Alle børn og unge skal være parat til at tage en ungdomsuddannelse efter grundskolen.
Vi har med aftalen om flere unge i uddannelse og job indført krav om, at netop alle 15-17-årige skal være i gang med uddannelse, beskæftigelse eller anden aktivitet, der kan lede frem mod uddannelse.
Det er jo også i denne regerings tid, hårdt presset af Dansk Folkeparti må jeg erkende, at vi gennemførte ungdomsuddannelsen for unge med særlige behov.
Derfor er der, uagtet at man måske har funktionsnedsættelse, også et godt og stabilt tilbud om en ungdomsuddannelse til den gruppe af unge danskere.
Hensigten er nemlig, at ingen unge går i stå efter grundskolen med øget risiko for aldrig at gennemføre en uddannelse og mere permanent ende i ledighedskøen.
Vi ønsker at gøre Danmark dygtigere.
Vi ønsker at give de unge de bedst tænkelige muligheder, og det har vi gjort, ofte ledsaget af et stort og bredt flertal i Folketinget.
Jeg regner med og forudsætter, at Det Radikale Venstre og Socialdemokraterne i dag kan støtte op om den politik, som regeringen fører på området, eftersom det hele er forligsbelagt.